**OPĆINA GORNJA RIJEKA**

**JAVNI POZIV**

**ZA PREDLAGANJE PROGRAMA I PROJEKATA JAVNIH POTREBA U KULTURI NA PODRUČJU OPĆINE GORNJA RIJEKA U 2025. GODINI**

**Upute za prijavitelje**

Datum objave: 15. listopada 2024.

Rok za dostavu prijava: 15. studenoga 2024.

**Izrazi koji se koriste u ovim Uputama za prijavitelje, a imaju rodno značenje, koriste**

**se neutralno i odnose se jednako na muški i ženski rod.**

**1. JAVNI POZIV ZA PREDLAGANJE PROGRAMA I PROJEKATA JAVNIH POTREBA U KULTURI NA PODRUČJU OPĆINE GORNJA RIJEKA U 2025. GODINI**

**1.1. UVOD**

Kultura značajno doprinosi formiranju identiteta i osjećaju pripadnosti pojedinaca u zajednici. Kultura ima važnu ulogu u formiranju stavova i vrijednosti te može imati važne pozitivne učinke na socijalizaciju, osobnu formaciju i društvenu afirmaciju građana. Građani, ne samo da mogu biti korisnici kulturnih događanja i konzumenti kulturnih proizvoda, već često djeluju (pro)aktivno, kroz različite oblike samoorganiziranja u području umjetnosti i kulture.

U promicanju kulture, uz ustanove u kulturi, značajno doprinose udruge, osobito u području razvoja kulturno-umjetničkog amaterizma, očuvanja tradicijske kulture te očuvanja kulturnog identiteta Općine Gornja Rijeka.

Općina Gornja Rijeka provedbom Javnog poziva za financiranje programa i projekata u kulturi od interesa za Općinu Gornja Rijeka u 2025. godini (u daljnjem tekstu: Javni poziv) osigurati će financijsku potporu udrugama, umjetničkim organizacijama, samostalnim umjetnicima i vjerskim zajednicama čiji programi, projekti i aktivnosti daju kvalitetne odgovore na prepoznate potrebe lokalne zajednice u području kulture.

Ovaj Poziv provodi se u skladu s Zakonom o kulturnim vijećima i financiranju javnih potreba u kulturi (Narodne novine 83/22.) i Pravilnika o financiranju programa i projekata udruga koji su od interesa za Općinu Gornja Rijeka („Službeni glasnik Koprivničko-križevačke županije“ broj 14/15).

**1.2. CILJEVI NATJEČAJA I PRIORITETI ZA DODJELU SREDSTAVA**

**Opći cilj** Javnog poziva je uspostaviti financijsku potporu udrugama, umjetničkim organizacijama, samostalnim umjetnicima i vjerskim zajednicama u području kulture te potaknuti njihove programe, projekte i aktivnosti.

**Specifični cilj** Javnog poziva je osnaživanjem prijavitelja u području kulture osigurati trajnost i stabilnost njihovog rada te potaknuti programe, projekte i aktivnosti koji pridonose promicanju kulture, kulturnom razvoju, očuvanju kulturnog identiteta, vrijednosti i dobara Općine Gornja Rijeka, razvoju kulturne infrastrukture i kulturne ponude, poticanju kulturnog i umjetničkog stvaralaštva, uključivanju mladih, volontera i građana u navedene aktivnosti.

**Prioriteti za dodjelu sredstava:**

* **Prioritetno područje 1 – Kultura i kulturno-turističke manifestacije**
1. Očuvanje nematerijalne baštine, promicanje vrednota, predmeta, aktivnosti i drugih običaja tradicijske baštine kraja,
2. Provođenje i organiziranje raznih programa glazbenog, scenskog, likovnog i plesnog stvaralaštva i izričaja
3. Znanstveno-istraživački rad i izdavaštvo u područjima kulturno-povijesnog naslijeđa
4. Izdavačka djelatnost literarnog, glazbenog i scenskog izričaja
5. Organizacija i sudjelovanje na kulturno umjetničkim i zabavnim manifestacijama
6. Zaštita i održavanje sakralnih objekata i provođenje vjerskih manifestacija, te obilježavanje blagdana

Popis projektnih aktivnosti nije konačan, već samo ilustrativan te će se odgovarajuće aktivnosti koje doprinose ostvarenju općih i specifičnih ciljeva Poziva, a koje nisu spomenute gore, također uzeti u obzir za financiranje.

**1.3. PLANIRANI IZNOSI I UKUPNA VRIJEDNOST NATJEČAJA**

Ukupno planirana vrijednost Poziva je 6.000,00 EUR i to:

Najmanji i najveći iznosi financijskih sredstava koji se mogu prijaviti i ugovoriti po pojedinom programu ili projektu po pojedinim prioritetnim područjima su:

Najmanji iznos \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Najveći iznos

100,00 EUR 2.100,00 EUR

**2. FORMALNI UVJETI NATJEČAJA**

**2.1 PRIHVATLJIVI PRIJAVITELJI: TKO MOŽE PODNIJETI PRIJAVU?**

Za dodjelu financijskih sredstava iz Proračuna Općine Gornja Rijeka mogu se prijaviti:

* pravne osobe registrirane kao udruge sukladno Zakonu o udrugama (NN broj 74/14., 70/17., 98/19. i 151./22.)
* umjetničke organizacije
* vjerske zajednice
* samostalni umjetnici

Prijavitelji moraju ispunjavati sljedeće uvjete:

* udruga mora biti upisana u Registar udruga, umjetnička organizacija u Registar umjetničkih organizacija, vjerska zajednica u Evidenciju pravnih osoba Katoličke Crkve u Republici Hrvatskoj
* samostalni umjetnici moraju obavljati djelatnost u kulturi, djelovati na području Općine Gornja Rijeka te moraju imati priznate stručne/umjetničke reference znanja za djelatnost koju se prijavljuje
* udruga i umjetnička organizacija moraju biti upisane u Registar neprofitnih organizacija i voditi transparentno financijsko poslovanje u skladu s propisima o računovodstvu neprofitnih organizacija;
* udruga je uskladila svoj statut s odredbama Zakona o udrugama ili je podnijela zahtjev za usklađivanjem statuta nadležnom uredu, što se dokazuje elektroničkim ispisom iz registra ili potvrdom nadležnog ureda u slučaju da je postupak usklađenja još u tijeku;
* osoba ovlaštena za zastupanje prijavitelja (i potpisivanje ugovora o dodjeli financijskih sredstava) je u mandatu
* svojim statutom ili drugim odgovarajućim aktom su opredijeljeni za obavljanje djelatnosti i aktivnosti koje su predmet financiranja;
* općim aktom ima uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* uredno su ispunili obveze iz svih sklopljenih ugovora o financiranju iz proračuna Općine i drugih javnih izvora u godini koja prethodi godini raspisivanja poziva;
* udruga ima utvrđen način javnog objavljivanja programskog izvješća o radu za proteklu godinu (mrežne stranice udruge ili drugi prikladan način);
* nemaju dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i proračunu Općine;
* protiv osobe ovlaštene za zastupanje prijavitelja i voditelja projekta/programa ne vodi se kazneni postupak;
* osigurao je organizacijske, ljudske i prostorne resurse za obavljanje djelatnosti;
* ustanova koja ima sjedište u Općini Gornja Rijeka ili provodi projekte/program na području Općine Gornja Rijeka;
* aktivno djeluje u prioritetnom području aktivnosti ovog poziva.

Pravo prijave na Poziv nemaju:

* prijavitelji koji ne ispunjavaju gore navedene uvjete;
* ogranci, podružnice i slični ustrojbeni oblici udruge ili umjetničke organizacije koji nemaju status pravne osobe;
* prijavitelji koji su nenamjenski trošili prethodno dodijeljena sredstva iz javnih izvora (nemaju pravo prijave sljedećih pet godina, računajući od godine u kojoj su provodile projekt);
* prijavitelji čija osnovna djelatnost nije vezana uz prioritetna programska područja iz Poziva;
* prijavitelji koji su u stečajnom postupku, postupku gašenja, postupku prisilne naplate ili u postupku likvidacije;
* prijavitelji za čiju djelatnost, temeljem posebnih propisa, postoji obveza osiguranja sredstava u općinskom proračunu, odnosno, čija se djelatnost u cjelini financira iz drugih izvora.

Svaki prijavitelj može prijaviti i ugovoriti najviše dva projekta u okviru ovog Javnog poziva. Isti prijavitelj može biti partner na više projekata unutar prioritetnih područja Natječaja.

**Financiranje programa/projekta pokriva aktivnosti u razdoblju od 01.01.2025. – 31.12.2025. godine.**

**2.2 PRIHVATLJIVI TROŠKOVI KOJI ĆE SE FINANCIRATI OVIM NATJEČAJEM**

Sredstvima ovog Natječaja mogu se financirati samo stvarni i prihvatljivi troškovi, nastali provođenjem programa /projekta u vremenskom razdoblju naznačenom u Pravilniku o financiranju. Prilikom procjene programa / projekta, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Pod **prihvatljivim troškovima** podrazumijevaju se troškovi koji ispunjavaju slijedeće kriterije:

* nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja završnog izvještaja.
* moraju biti navedeni u ukupnom predviđenom proračunu projekta ili programa,
* nužni su za provođenje programa ili projekta koji je predmetom dodjele financijskih sredstava,
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija,
* trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

U skladu s navedenim opravdanim se smatraju slijedeći izravni troškovi prijavitelja i njezinih partnera:

* izdaci za troškove plaća i naknada voditeljima programa ili projekta, izvoditeljima iz udruge i/ili vanjskim suradnicima koji sudjeluju u provedbi projekta (ugovor o autorskom djelu i honorar, ugovor o djelu, ugovor o djelu redovitog studenta, ugovor o radu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni ili jednokratni bruto iznos naknade,
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;
* troškovi potrošne robe;
* troškovi reprezentacije vezani uz organizaciju programskih odnosno projektnih aktivnosti (pri čemu treba navesti svrhu, učestalost i očekivani broj sudionika i sl.),
* grafičke usluge (grafička priprema, usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu, jedinične cijene),
* usluge promidžbe (televizijske i radijske prezentacije, održavanje internetskih stranica, obavijesti u tiskovinama, promidžbeni materijal i sl. pri čemu je potrebno navesti vrstu promidžbe, trajanje i cijenu usluge),
* izdaci za prijevoz (pri čemu je potrebno specificirati broj osoba, odredište, učestalost i svrhu putovanja te vrstu javnog prijevoza),
* ostali troškovi koji su izravno vezani za provedbu aktivnosti programa ili projekta.

Osim izravnih, korisniku sredstava se može odobriti i pokrivanje dijela **neizravnih troškova.**

Pod prihvatljivim neizravnim troškovima koji nisu izravno povezani s provedbom programa ili projekta, ali neizravno pridonose postizanju njegovih ciljeva podrazumijevaju se:

* troškovi knjigovodstvenog servisa,
* najam/zakup prostora,
* režije,
* uredski materijal,
* pošta,
* ostali slični troškovi.

***Neizravni troškovi priznaju se do 30% od ukupnog iznosa proračuna.***

**U neprihvatljive troškove spadaju:**

* dugovi i stavke za pokrivanje gubitaka ili dugova,
* dospjele kamate,
* stavke koje se već financiraju iz javnih izvora,
* kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta,
* gubici na tečajnim razlikama,
* zajmovi trećim stranama.

**3. KAKO SE PRIJAVITI?**

**3.1. PRIJAVNI OBRASCI I OBVEZNI PRILOZI**

Prijava se smatra potpunom ukoliko sadrži sve prijavne obrasce i obvezne priloge:

* obrazac opisa programa ili projekta
* obrazac proračuna programa ili projekta
* popis priloga koji se prilažu prijavi
* obrazac za ocjenu kvalitete/vrijednosti programa ili projekta
* obrazac izjave o nepostojanju dvostrukog financiranja

**3.1.1. SADŽAJ OPISNOG OBRASCA**

Opisni obrazac projekta/programa dio je obvezne dokumentacije. Sadrži podatke o prijavitelju i sadržaju projekta/programa koji se predlaže za financiranje.

Obrasci u kojima nedostaju podaci vezani uz sadržaj projekta neće biti uzeti u razmatranje.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Ukoliko opisni obrazac sadrži gore navedene nedostatke, prijava će se smatrati nevažećom.

Nužno je da opisni obrazac projekta/programa bude vlastoručno potpisan od strane voditelja projekta/programa i osobe ovlaštene za zastupanje te pečatiran s jasno naznačenim datumom i mjestom potpisa obrasca.

**3.1.2. SADRŽAJ OBRASCA PRORAČUNA**

Obrazac proračuna dio je obvezne dokumentacije i sadrži podatke o svim troškovima projekta / programa, kao i o bespovratnim sredstvima koja se traže od davatelja.

Prijava u kojima nedostaje obrazac proračuna neće biti uzeta u razmatranje, kao ni prijava u kojoj obrazac proračuna nije u potpunosti ispunjen.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Nužno je da obrazac Proračuna projekta/programa bude vlastoručno potpisan od strane voditelja projekta/programa i osobe ovlaštene za zastupanje, te pečatiran s jasno naznačenim datumom i mjestom potpisa obrasca.

**3.2. KAMO POSLATI PRIJAVU?**

Obvezne obrasce i propisanu dokumentaciju potrebno je poslati poštom, putem dostavljača ili osobno (predaja u prijemnom uredu).

Prijava sadržava obvezne obrasce vlastoručno potpisane od strane voditelja projekta/programa i osobe ovlaštene za zastupanje, i ovjerene službenim pečatom.

Prijave se šalju na sljedeću adresu:

|  |
| --- |
| **Općina Gornja Rijeka****Poziv za financiranje programa i projekata****u kulturi koji su od interesa za Općinu Gornja Rijeka u 2025. godini****Trg Sidonije Rubido Erdody 3****48268 Gornja Rijeka****- ne otvarati -** |

**3.3. ROK Z SLANJE PRIJAVE**

Rok za prijavu na poziv je **15. studenoga 2024. godine do 12,00 sati** bez obzir na način dostave (poštanski žig se ne uvažava).

Sve prijave dostavljene izvan roka neće biti uzete u razmatranje.

**3.4. PITANJA VEZANA UZ POZIV**

Sva pitanja vezana uz natječaj mogu se postaviti elektroničkim putem, slanjem upita na sljedeću adresu: opcina@gornja-rijeka.hr i to najkasnije 15 dana prije isteka poziva.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

**4. PROCJENA PRIJAVA I DONOŠENJE ODLUKE O DODJELI SREDSTAVA**

Sve pristigle i zaprimljene prijave proći će kroz sljedeću proceduru:

**4.1. PREGLED PRIJAVA U ODNOSU NA PORPISANE UVJETE POZIVA**

Općina Gornja Rijeka ustrojava posebno tijelo za provjeru propisanih formalnih uvjeta natječaja (Povjerenstvo za otvaranje ponuda).

U postupku provjere ispunjavanja formalnih uvjeta natječaja provjerava se:

1. da li je prijava dostavljena na pravi poziv i u zadanome roku,
2. da li prijava sadržava svu propisanu dokumentaciju,
3. ukoliko je prijavitelj udruga, da li je upisana u Registar neprofitnih organizacija (pri Ministarstvu financija),
4. da li je zatraženi iznos sredstava unutar financijskih pragova postavljenih u pozivu,
5. da li je lokacija provedbe projekta prihvatljiva,
6. da li je prijavitelj prihvatljiv sukladno uputama za prijavitelje poziva,
7. jesu li dostavljeni, potpisani i ovjereni svi obvezni obrasci i
8. jesu li ispunjeni drugi formalni uvjeti poziva.

Ukoliko opisni obrazac ili obrazac proračuna ima manje tehničke nedostatke (ne vezane uz sadržaj projekta/programa), isti će se vratiti prijavitelju na dopunu. Prijavitelj je dužan u roku od 48 sati dostaviti ispravljeni opisni obrazac ili obrazac proračuna.

Nakon provjere svih pristiglih i zaprimljenih prijava u odnosu na propisane uvjete poziva, Povjerenstvo za ocjenu ispunjavanja formalnih uvjeta natječaja kojima se financiraju programi i projekti udruga Općine Gornja Rijeka izrađuje popis svih prijavitelja koji su zadovoljili propisane uvjete, čije se prijave upućuju na procjenu kvalitete, kao i popis svih prijavitelja koji nisu zadovoljili propisane uvjete poziva.

Također, Općina Gornja Rijeka će pisanim putem obavijestiti sve prijavitelje koji nisu zadovoljili propisane uvjete o razlozima odbijanja njihove prijave.

**4.2. PROCJENA PRIJAVA KOJE SU ZADOVOLJILE FORMALNE UVJETE POZIVA**

Procjenu prijava koje su zadovoljile formalne uvjete poziva provodit će Povjerenstvo za ocjenjivanje ponuda, koje imenuje općinski načelnik, prema sljedećim općim kriterijima:

|  |  |  |
| --- | --- | --- |
| **Redni broj** | **KRITERIJI ZA OCJENU PROGRAMA/PROJEKTA** | **Bodovi** |
| 1. | Usmjerenost na neposrednu društvenu korist i stvarne potrebe u lokalnoj zajednici | **1 2 3 4 5** |
| 2. | Jasno definiran i realno dostižan cilj | **1 2 3 4 5** |
| 3. | Jasno definirani korisnici | **1 2 3 4 5** |
| 4. | Jasno određena vremenska dinamika i mjesto provedbe | **1 2 3 4 5** |
| 5. | Realan odnos troškova i planiranih aktivnosti | **1 2 3 4 5** |
| 6. | Kadrovska osposobljenost prijavitelja za provedbu programa/projekta | **1 2 3 4 5** |
| 7. | Osigurano sufinanciranje i iz drugih izvora  | **1 2 3 4 5** |
| 8. | Inovativnost programa/ projekta | **1 2 3 4 5** |
| 9. | Kvaliteta dosadašnje suradnje prijavitelja programa/projekta sa Općinom Gornja Rijeka | **1 2 3 4 5** |
| 10. | Broj članova udruge | **1 2 3 4 5**  |
|  | **UKUPNO BODOVA** |  |

Programi/projekti koji u postupku ocjenjivanja ne ostvare najmanje 50% od maksimalnog broja mogućih bodova neće moći biti financirani kroz ovaj Javni poziv.

Povjerenstvo za ocjenjivanje razmatra i ocjenjuje prijave koje su ispunile formalne uvjete natječaja, sukladno kriterijima koji su propisani uputama za prijavitelje te daje prijedlog za odobravanje financijskih sredstava za programe ili projekte, o kojem odlučuje općinski načelnik.

**4.3. OBAVIJEST O DONESENOJ ODLUCI O DODJELI FINANCIJSKIH SREDSTAVA**

Svi prijavitelji, čije su prijave ušle u postupak procjene, biti će obaviješteni o donesenoj Odluci o dodjeli financijskih sredstava projektima/programima u sklopu poziva. U slučaju da prijavitelj nije ostvario dovoljan broj bodova, obavijest mora sadržavati razloge za dodjelu manje ocjene od strane Povjerenstva za ocjenjivanje ponuda.

Predlagatelji koji ne zadovoljavaju propisane uvjete poziva mogu u roku od osam dana od dana primitka obavijesti podnijeti prigovor općinskom načelniku, koje će u roku od osam dana od primitka prigovora odlučiti o istome.

**5. UGOVOR O FINANCIJSKOJ POTPORI**

Općina Gornja Rijeka i predlagatelj kojem su dodijeljena financijska sredstva sklapaju, temeljem Zaključka o dodjeli financijskih sredstava, Ugovor o financijskoj potpori.

Ugovorom o financijskoj potpori uređuju se međusobna prava i obveze ugovornih strana (visina, rok i način isplate potpore, rok provedbe projekta/programa, način izvješćivanja o aktivnostima i utrošku sredstava, obveze korisnika u slučaju nenamjenskog trošenja sredstava, obveza vraćanja neutrošenih sredstava i druga pitanja).

Predlagatelji koji ostvare financijsku potporu, sredstva mogu koristiti samo za projekt/program za koji su sredstva odobrena, a u protivnom će Općina Gornja Rijeka zatražiti povrat sredstava koja su nenamjenski utrošena.

Predlagatelji koji su ostvarili financijsku potporu dužni su Jedinstvenom upravnom odjelu Općine Gornja Rijeka dostaviti godišnje opisno i financijsko izvješće na propisanom obrascu, a u skladu s uvjetima danim u Ugovoru o financijskoj potpori.

Općina Gornja Rijeka ima, kao davatelj sredstava, pravo uvida u svu dokumentaciju i podatke

vezano za projekt/program za koji daje financijska sredstva, kao i obaviti terenski posjet, a korisnik sredstava dužan je isto omogućiti.

**5. OBRASCI**

**5.1. OBRASCI ZA PRIJAVU NA NATJEČAJ**

* Obrazac opisa programa/projekta
* Obrazac proračuna programa/projekta
* Obrazac izjave o nepostojanju dvostrukog financiranja
* Obrazac popisa priloga koje je potrebno priložiti uz prijavu.

**5.2. OBRASCI ZA PROCJENU, UGOVARANJE I IZVJEŠTAVANJE**

* Obrazac ugovora o financiranju programa/projekta
* Obrazac opisnog izvještaja provedbe programa/projekta
* Obrazac financijskog izvještaja provedbe programa/ projekta.